(1) Budget til rådighed for Horisont Europa, InvestEU-Fonden, REACT-EU, EU-civilbeskyttelsesmekanismen (rescEU), Den Europæiske Landbrugsfond for Udvikling af Landdistrikterne (ELFUL) og Fonden for Retfærdig Omstilling. De faktiske udbetalinger til de endelige støttemodtagere kan som følge af tidsmæssige forskelle være lavere. (2) Genopretnings- og resiliensplanerne for 25 medlemsstater var blevet godkendt senest den 30. juni 2022.

NextGenerationEU har til formål at mobilisere op til 5 % af EU's BNP gennem låntagning til finansiering af en fælles og stærk EU-reaktion på covid-19-pandemien. NextGenerationEU er et midlertidigt instrument, med hvilket Kommissionen i perioden medio 2021 til 2026 kan tilvejebringe op til 800 mia. EUR gennem udstedelse af obligationer, hvorved EU i de kommende år bliver en af de største udstedere af gæld i euro. Der vil blive tilvejebragt op til 250 mia. EUR gennem udstedelse af grønne obligationer. Provenuet fra udstedelsen af obligationer vil gøre det muligt for EU at overvinde de umiddelbare udfordringer i forbindelse med genopretningen, men også at fremskynde den grønne omstilling og digitaliseringen af EU's økonomi. Indtil videre er der allerede blevet udbetalt ca. 100 mia. EUR under genopretnings- og resiliensfaciliteten til medlemsstaterne, og gennemførelsen af genopretnings- og resiliensplanerne skaber håndgribelige resultater på stedet, både med hensyn til investeringer og reformer.

I denne rapport — den anden halvårlige rapport i henhold til artikel 12 i Kommissionens gennemførelsesafgørelse C(2021) 2502 — gennemgås gennemførelsen af NextGenerationEU-finansieringsstrategien i perioden 1. januar 2022 til 30. juni 2022. Rapporten fokuserer udelukkende på den proces, der er gennemført for at tilvejebringe og udbetale midlerne inden for rammerne af NextGenerationEU. Den vurderer ikke, hvordan provenuet er blevet anvendt, herunder til grønne udgifter, da dette er omfattet af særskilt rapportering i overensstemmelse med bestemmelserne for hvert enkelt instrument, der finansieres inden for rammerne af NextGenerationEU. Denne rapport udgør en del af en regelmæssig informationsstrøm til Europa-Parlamentet og Rådet, der sikrer gennemsigtighed og ansvarlighed ved gennemførelsen af dette omfattende, innovative finansieringsprogram i overensstemmelse med artikel 5, stk. 3, i Rådets afgørelse 2020/2053.

2.Gennemførelse af finansieringsprogrammet NextGenerationEU i første halvår af 2022

I december 2021 bebudede Kommissionen sin finansieringsplan for perioden januar-juni 2022, der omfattede en planlagt udstedelse af 50 mia. EUR i langfristede obligationer, som skulle suppleres med kortfristede EU-gældsbeviser. I overensstemmelse med denne finansieringsplan har Kommissionen siden årets begyndelse tilvejebragt yderligere 50 mia. EUR i langsigtet finansiering til NextGenerationEU gennem en blanding af syndikerede transaktioner (70 %) og auktioner (30 %). Gennem disse transaktioner er det samlede udestående beløb for NextGenerationEU-obligationer nået op på 121 mia. EUR, hvoraf 28 mia. EUR er blevet tilvejebragt gennem udstedelse af grønne obligationer. I denne periode har Kommissionen også udstedt EU-gældsbeviser med 3 og 6 måneders løbetid for at opfylde kortsigtede finansieringsbehov, således at der ved udgangen af juni 2022 er 22,9 mia. EUR i udestående EU-gældsbeviser.

Udstedelserne inden for rammerne af NextGenerationEU i de første seks måneder af 2022 fandt sted under stadigt mere udfordrende markedsvilkår. EU og andre store økonomier oplevede en kraftig stigning i inflationen og en øget markedsvolatilitet, som blev forstærket af de økonomiske chok som følge af den russiske invasion af Ukraine. Det har ført til, at den rente, som investorerne forlanger, er steget hurtigere end nogensinde, da markederne forventede en mindre lempelig pengepolitik.

På trods af de udfordrende markedsvilkår blev NextGenerationEU-transaktionerne fortsat godt modtaget af markedet, idet transaktionerne i første halvår af 2022 var mellem 6 og 16 gange overtegnet. EU drager fordel af et velafbalanceret og diversificeret investorgrundlag med en god repræsentation af forskellige typer investorer fra hele verden, der har forskellige købsstrategier. Denne fortsat høje efterspørgsel viser, at Kommissionen har etableret sig som en pålidelig udsteder med høj rating på markederne for gældsinstrumenter denomineret i euro.

Takket være denne markedsposition har EU kunnet fortsætte den gnidningsløse finansiering af medlemsstaternes genopretningsplaner gennem rettidig udbetaling af provenuet. Som følge af disse finansieringstransaktioner kunne Kommissionen foretage alle udbetalinger til medlemsstaterne under genopretnings- og resiliensfaciliteten og til EU-budgettet ved forfald. I perioden mellem sommeren 2021 (starten på NextGenerationEU) og 30. juni 2022 har Kommissionen udbetalt 100,4 mia. EUR til medlemsstaterne under genopretnings- og resiliensfaciliteten: 67,0 mia. EUR i form af tilskud og 33,4 mia. EUR i form af lån. Derudover er der overført mere end 15,5 mia. EUR til EU-budgettet for at bidrage til NextGenerationEU-finansierede programmer såsom Horisont Europa, InvestEU-Fonden, REACT-EU, EU-civilbeskyttelsesmekanismen (RescEU), Den Europæiske Landbrugsfond for Udvikling af Landdistrikterne (ELFUL) og Fonden for Retfærdig Omstilling.

Den vellykkede mobilisering af disse omfattende midler skyldtes i høj grad fleksibiliteten i den i mellemtiden veletablerede diversificerede finansieringsstrategi. Herved kan Kommissionen anvende en række finansieringsteknikker (syndikeringer og auktioner) og finansieringsinstrumenter (obligationer og gældsbeviser), således at den kan få adgang til markederne ved at skræddersy sin tilgang til de fremherskende forhold. Den øgede mulighed for at erhverve udestående obligationer gennem syndikerede transaktioner og auktioner har bidraget til at tilføre likviditet, hvilket har støttet det sekundære marked for NextGenerationEU-obligationer og gjort det lettere for investorer at købe og sælge disse. NextGenerationEU-obligationer udviser nu en likviditet, der i forhold til de udestående beløb kan sammenlignes med likviditeten på markederne for europæiske statsobligationer.

3.Finansieringsomkostninger

På trods af de mere udfordrende markedsvilkår har Kommissionen fortsat været i stand til at tilvejebringe midler på forholdsvis gunstige vilkår. I overensstemmelse med den metode, der er fastsat i Kommissionens gennemførelsesafgørelse (EU) 2021/1095, anslås finansieringsomkostningerne for perioden januar 2022 til udgangen af juni 2022 at ligge på omkring 1,24 %. Dette svarer til en stigning på mere end 1 procentpoint i forhold til de finansieringsomkostninger på 0,14 %, der blev indberettet for perioden juni til december 2021. Denne kraftige stigning afspejler de vanskeligere markedsvilkår, der påvirker statslige, virksomheds- og finansielle udstedere.

Stigningstakten var en af de højeste på de finansielle markeder i de seneste årtier. Renten på 10-årige EU-obligationer er steget fra 0,09 % for den første 10-årige NextGenerationEU-obligation i juni 2021 til 1,02 % i marts 2022 og til 1,53 % ved den seneste udstedelse i maj 2022. 10-årige EU-obligationer blev handlet til omkring 2,3 % ved udgangen af juni 2022. Der er observeret tilsvarende stigninger hos udstedere af statsobligationer i centrale lande i euroområdet. F.eks. steg renten på 10-årige tyske statsobligationer fra ca. -0,20 % i juni 2021 til næsten 1,0 % i maj 2022 og var på over 1,6 % ved udgangen af juni 2022.

EU har i denne periode fortsat været en regelmæssig og forudsigelig udsteder og har således kunnet udstede sine obligationer med et stabil prisnedslag. Dette og investorernes fortsat kraftige efterspørgsel er et tegn på tillid fra markederne og skaber tillid til, at EU fortsat kan placere sine obligationer med et positivt resultat.

Kommissionen har endvidere fortsat forvaltet sine kortfristede likvide beholdninger for at sikre, at de ikke overstiger de beløb, der er nødvendige for en gnidningsløs gennemførelse af udbetalinger. I første halvår af 2022 var de likvide beholdninger stabile og lå i gennemsnit på 19,7 mia. EUR. Dette likviditetsbeløb var lavere end i de foregående kvartaler, hvor der var behov for større beløb for at kunne foretage hurtige og betydelige udbetalinger i perioden for forfinansiering (13 %) af medlemsstaternes genopretningsplaner. Disse lavere likvide beholdninger har sammen med den regelmæssige udstedelse af EU-gældsbeviser til negative rentesatser ført til et overskud (dvs. en positiv fremførsel) på 56,1 mio. EUR i de likvide beholdninger under NextGenerationEU i perioden fra januar til udgangen af juni 2022. Dette overskud, der skal fordeles forholdsmæssigt mellem EU-budgettet og de medlemsstater, der modtager lån inden for rammerne af NextGenerationEU, vil delvis opveje de højere finansieringsomkostninger.

Første halvår af 2022 markerede også starten på faktureringen i forbindelse med NextGenerationEU af rentebetalinger, likviditetsstyringsomkostninger og administrationsomkostninger til EU-budgettet og de låntagende medlemsstater.

4.Grønne obligationer

I 2022 fortsatte Kommissionen gennemførelsen af NextGenerationEU-programmet for grønne obligationer på grundlag af den vellykkede første udstedelse af grønne obligationer inden for rammerne af NextGenerationEU i oktober 2021.

I første halvår af 2022 gennemførte Kommissionen yderligere fire transaktioner med grønne obligationer. I april 2022 og juni 2022 blev der udstedt en anden og tredje serie af grønne obligationer, hvorigennem der blev tilvejebragt henholdsvis 6 mia. EUR med en løbetid på 20 år og 5 mia. EUR med en løbetid på 25 år. Den første transaktion var mere end 13 gange overtegnet og udgjorde den hidtil største udstedelse af grønne obligationer i 2022. Desuden blev den første grønne obligation med en løbetid på 15 år udstedt via tapsalg to gange i januar og april 2022, hvilket øgede dens volumen til 17 mia. EUR.